曾欽道家山圖
作者：王之道
朝代：宋

paragraphs: 永叔愛清潁，明仲樂陽羡。
投老獲所歸，爲計亦良便。
何如强健時，從官山水縣。
升虚得吉卜，怳若地祗薦。
曾侯卿相種，才業固邦彥。
而况盛德後，世祀乃天眷。
式古吾畏友，被命按郵傳。
來歸自濠梁，訪我出詩卷。
爲言有華宗，疇昔無半面。
相逢遂相喜，笑語至舞忭。
其家負家山，山水家可戀。
松篁遞森列，岡巒互縈轉。
臺池及花草，高下爛明絢。
粲然圖一幅，規橅坐中見。
予嘗賦此詩，好事敢獨擅。
縱横一千字，把玩不知倦。
桐廬在何許，東望眼欲眩。
子陵亦往矣，釣瀨清練練。
家山亘今昔，昔隠今始現。
彼美曾侯賢，何當睹巖電。